Mnr die Speaker, natuurlik het elke land wetgewing wat staatsveiligheid en militêre geheime beskerm. Ons is nie daarteen nie, maar die VF Plus gaan teen hierdie wetgewing stem, omdat ons glo dat hierdie wetgewing baie verder as dit gaan. Ek wil ‘n belangrike beroep op die ANC doen om met ‘n belangrike saak soos hierdie sy parlementslede toe te laat om elkeen vrylik volgens sy gewete te stem. Hulle argumenteer dat die doel van die wetgewing nie is om korrupsie toe te smeer of die media te muilband nie. Ons is oortuig dat hierdie wetgewing wel presies dit gaan doen.
Dr C P MULDER: Mnr Speaker, hierdie saak is so ernstig dat ek nie op gemors standpunte soos daardie gaan reageer nie. Die agb lid moet haar oorfone insit. Dan sal sy beter hoor wat ek gesê het. Ek vra dat ons die nodige wysigings aanbring om dan te verseker dat die wetgewing dit doen, as u sê dit is die doel, of, as u nie bereid is om die wysigings aan te bring nie, laat dan u lede toe om vrylik te stem. Die VF Plus, soos ek gesê het, gaan teen die wetsontwerp stem.